Nach dere längere Reis vo Oaxaca nach Manzunte hani den z'erst mal e Pause brucht.  Us dem Grund bini die nöchste Tage in Mazunte bliebe und hans mir am Strand guet ga la. Leider hani mit em Wetter nöd immer so glück ka. Doch a dene Tage was warm gsi isch esches den würkli warm gsi. De Ort het mir sehr guet gfalle will nöd all zu viel Touriste da gsi sind.       A eim Tag hemmer Eus entschlosse, dass mir e Tagestour ufs  Meer mached. Die Tour hets den au voll i sich ka. Es isch eifach en Hammer Tag gsi nöd weägem Wetter sondern wäge dem wommer a dem Tag hend dörfe gse !  Z'erst hemmer Flügendi Fisch gse und nachher no unzelligi Schildchrotte.      Ich han no nie i mim Lebe so viel Schildchrotte dorfe gse. Es sind so vieli gsi so das ich gar nümme us em Stune use cho bin. Leider jedoch isch de Usflug viel d' schnell verbi gange doch die Erinnerige wird ich für immer palte.       In Mazunte hemmer den au e Hollendischi  Familie kenne glernt wo au für es paar Wuche am chalte Winter entflohe isch. Mit em Patrik de Dan und Ihre 3 jährige Tochter Annamarie simmer den alli mitenand nach San Christobal de las Casas greist.  Das isch eis vo dene Orte wo jede Traveler empfehlt. Wiso hani den au schnell gmerkt. Die Stadt isch nöd grad sehr gross doch mit all dene Pärks und Chilene eifach sehr speziell.  Vorallem aber hani de geut Kaffi gnosse !       Die Gegend isch bekannt für Ihre guet Kaffi und für Ihre gross Märt.  Es isch  aber au de Ort gsi wo ich das Jahr d' Wiehnachte verbracht han.  Ganz erlich gseit richtigi Wiehnachtsstimmig isch nie richtig uf cho. Erstens isches für Wiehnachte viel z'warm gsi und den het mir mini Familie au sehr gfählt !!    Das isch e Zit gsi woni am liebste für es paar Tage hei hetti welle cho.  Doch das isch halt au en Part vonere Reis !  Eusi Wiehnachte isch den au nöd all zu schlecht gsi. Mir hend den mit em ganze Hostel zemme gfieret bi Spagetti und Wii ! Doch in Gedanke  hani immer a das feine Fondue denkt wo mini Familie sicher au das Jahr gha het !!            Nach schöne 4 Tage in San Christobal simmer den alli zemme nach Palenque gange um die bekannte Ruine goge bestune. Es isch den au wuerkli es riese Erlebniss gsi bsunders Idrücklich han ich gfunde, dass die ganze Ruine im Jungel sind. Das hetts ganze so speziel gmacht.           Es isch eifach scho atemberaubend wemmer vo dene guet erhaltene Ruine statt wo einigi Hunterti vo Jahre alt sind. Bsunders die Stimmig am frühne Morge ( 5.30  am ) mit all den Grüsch und Affe gebrülle isch öbis wo einem sehr beidruckt ! Au Eusi Unterkunft wo nur grad e halb Stund vo de Ruine entfernt gsi isch, isch speziel gsi will sie zmitzt im Jungel gsi isch.       Vo dem Ort us hani den au e Tagestour zum Misol-Ha und zum Aqua Azule Wasserfall gmacht  was sich meh als glohnt het. Leider jedoch hets a dene zwei Orte wiedermal all zu vielli Touriste  ka was chli schad gsi isch.    In El Panchel hani den au de Fernando kenne glernt. Er isch Mexicaner und reist während sine Studioferien im Weste vo Mexico ume. Mit Ihm hani den au abgmacht, dass mer Eus in Campeche wieder treffed um zemme s neue Jahr z'fiere !!               El Panchel isch glichzitig de Ort gsi wo ich mich vom Patrick de Dan und de Annamaie sowie vom Paul und de Katarina trennt han. Es isch scho chli es komisches gfühl gsi busnder mich vom Paul und de Katarina z'verabschiede.    Mit Ihne beinden hani  schliesslich au die letsche paar Wuche verbracht und au einges erlebt.  Mini Hollendische Fründe sind vo dette zrug nach Europa gfloge und mini Englische Fründe sind vo det nach Guatemala.  Nachere Längere Zit bini also sit langem wieder mal eleige unterwegs gsi.  Vo Palenque bini mit em Bus via Villahermosa nach Campeche gfahre. Das isch wieder mal en ganze Tag im Bus gsi. Zum Glück sind die Büs immer so bequem suscht wäri so en Tag jedes mal e prozedur.       In Campeche hani den au  wieder es sehr schöns Hostel gfunde woni mi sehr wohl gfüllt han.  Bsunders die Terrasse uf em Dach mit blick über de ganz Park isch traumhaft gsi.  De Silvestertag het den für mich nöd so guet a gfange. Bim " Zahsidele " isch mir e Plombe use gfloge. Grad jetzt wo ich so nöch am Carischemeer bin woni plant han zum einigi Tauchgang zmache. Ohni Plombe wer en Tachgang recht schmerzhaft gsi und das Risiko hani nöd welle i ga. Us dem Grund hani also en Zahnarzt uf  gsucht woni den mit mim wenige Spanisch mis Problem gschilderet het.    Churzi Zit spöter bini i dem wacklige Stuhl gsesse und er het mis Loch gflickt. Mit was er das Loch den gfüllt het wetti besser nöd wüsse. Vermutlich wird ich das mal erfahre wäni wieder i de Schwiz zum Zahni gange !  Die Zahnartztpraxis isch richtig überalteret gsi und min Igriff isch den au nöd ganz Schmerzlos über Bühne gange. Doch e Stund spöter bini den wieder erlösst gsi und das zume absolute Spitzeprice vo 20  Franke !!    De Silvester hani den im Hostel mit anderne Traveler und mit em Fernando uf de Terrasse bi es paar Bierli gfiered. Es isch lustig gsi doch au a dem Abig hani mir mini Fründe diheime sehr gfählt.    Am Nöchste Tag bin mit em Fernado ufbroche richtig Merida. Uf em Weg det ane hemmer den no d'Ruhine vo Uxmel a glueged. Au die Ruhine hend mir sehr guet gfalle will sie wieder ganz andders gsi sind als die woni scho gse han.       D'Stadt Merida het mir nöd würkli guet gfalle.  Usert am Park isch nüt würkli bsunder gsi so, dass mer nach zwei Nächt wiete nach Chicken Itza gange sind wo die grösste Ruhine vo Mexico sich befindet. Es het sich den au meh als gloht zum die Ruhine z'bsuche. Es isch eifach gewaltig wänn mer das chan erlebe. Unforstellbar wie die Mayas das baut hend.  Da sind nur einigi Biler vo Chicken Itza.                               Am gliche Tag bini den elleige wiete nach Cancun greist wo nur no 3 Stunde entfernt gsi isch während de  Fernando bliebe isch.  Ich bin scho recht gspannt gsi uf Cancun da ich scho so viel kört han.        Es isch den scho Dunkel gsi woni a cho bin und zu dem ane sind die meiste Hostel usbuched gsi. Doch nach längerem suche hani den es Bett gfunde. Down Town Cancun het mir gar nöd gfalle. Es isch e Stadt wie e anderi au. Am nöchste morge hani de Bus gna und bin an Strand gfahre zu de Hotelzone. Es isch nöd würkli en schöne Ablick gsi. Da staht eis Hotel nachem andere ! Ich bin mir vor  cho wie in America.          S beste a de Hotelzohne isch den S'Poco Loco gsi. Das isch e Discoteck mit Live performens und Drinks a discression !! Ich hans den miteme Canadier woni kenne glernt han so richtig krache bis am morge frühe.  Am nöchste Tag hani de Fernando wieder troffe und mir sind zemme uf d'Isla Mujeres wo nöd all zu wit wo Cancun gsi isch. Das isch en Ort gsi wommer sehr guet gfalle het will die Insle nöd all zu gross gsi isch und sehr ruhig und agnem.      Ich bin den au fast e Wuche  bliebe und hand eifach s'Meer und das schöne Wetter gnosse. Es isch en Traum gsi so das es fuer mich nöd eifach gsi isch die Insle z'verla. Doch ich han ja au gwüsst, dass no einigi schöi Insle uf mich wartet.  Nach de Rückkehr nach Cancun hani mi den au vom Fernando verabschiedet da er wieder zrug nach Mexico City het müesse. Es isch allgemein nöd würkli eifach gsi mit Ihm z'reise da ich mich nie uf Ihn han chöne verla. D'Mexicaner hend halt scho e ganz anderi Mentalität als mir !    I mine  Gedanke isch immerno de Grenzübergang in Tijuana gsi woni keis Visum übercho han sondern nur duregschobe worde bin. Mir isch bewusst gsi, dass ich es Probem wird ha wenn ich in es paar Wuche Mexico wird verla. Uf das hanis den nöd welle druf a cho la so das ich in Cancun uf die Mexicanisch Immigration gange bin.  Das isch öbis gsi chan ich Eu sege !! Ich bin mir vor cho wie de grössti Verbrecher.  Mich hend drü Beamiti nachenand über Stunde befröght und ich han immer wieder die glich Gschicht halb in  Spanisch und halb Englisch verzelt. Die hend eifach nöd welle glaube, dass ich so eifach über Grenze cho bin ohni Visum !!  S'Guete a de ganze Gschicht isch gsi, dass ich vo mir us zu de Immigration gange bin.  Wenn ich innere Kontrolle hange bliebe weri den würi sicher is Gfängniss cho will ich illegal in Mexico bin das hends mir immer wieder verzelt.  Nach über 7 Stunde i de Immigration mit X unterschriefte und Interviews bini den mitteme gültige Visum usegloffe.  Ich bin nuddel  fertig gsi nach dem Tag doch au erlichteret, dass alles in Ordnig isch. Am gliche Tag bini no nach Playa del Carmen gfahre woni am Abig es paar Bier brucht han. A dem Ort bini den für zwei Nächt bliebe, obwohls mir nöd würkli guet gfalle het, doch ich hans eifach brucht nach dem aspruchsvolle Tag uf de Immigration. Playa del Carmen isch ähnlich wie Cancun und vo de Americaner in bsitz.  Da wimmlets nur so vo " Greengos " ! Es isch au dopplet so tür wie im Landesinnere.  Nach Playa del Carmen bini mit  em Bus nur es churzes Stuck richtig Süde gfahre nach Tulum. De Ort het mir vo Afang a sehr gfalle. Vorallem de Strand isch wunderschön gsi. Es isch de schönsti Strand woni uf dere Reis bis jetzt gfalle het. Au s'Meer isch en absolute hit mit em tourquiseblaue Wasser !       Ich bin a dem Ort den über e Wuche bliebe doch nöd nur weg em Meer und em Strand sondern au wege de Lüt woni kenne glernt han. Jede Tag isch öbis los gsi und am Abig Party Party bis i die frühe Morgestunde ! Mir sind meistens mit em ganze Hostel in  Usgang gange doch vorallem bini mit em Jamie vo England,de Brüedere Frank und Kemin vo de Welschschwiz und de zwei Norwegerinne Kristianse und de Christina umezoge. Ich han scho lang nümme so viel glached mit dene. Es isch eifach e geniali Zit gsi.       Doch leider gaht au jedi schön Zit mal verbi wiäs au das mal de fall gsi isch.  Es isch mer das mal würkli sehr schwär gfalle zum mich vo Ihne allne verabschiede.  Doch es het halt müesse sie. Mit de zwei Norwegerinne hani abgmacht, dass mer Eus  in Belize wieder werdet gse doch die andere drü reised richtig Norde so das es unmöglich isch sie nomal z'treffe. Mir sind a Eusem letscht Abig nomal so richtig in Usgang gange und hends Krache bis es wieder hell worde isch. Doch genau das isch mir den au zum verhängnis worde am Morge ! Woni verwache bin am nöchste Morge isch min Bus nach Belize scho abgfahre. Da ich am Tag zuvor scho es Ticket glösst han und das den verfalle isch hani nomal es neus Ticket müesse chaufe was mi recht üfgregt han.  Ich  han den de nöchsti Bus gna und bin 4 Stunde spöter Belize erreicht.  S'einzige woni no bedenke ka han isch de Grenzübergang gsi doch das isch den alles guet über Bühne gange !!